Remišová, Veronika, poslankyňa NR SR (2024-02-21):
Vážené, vážené kolegyne, vážení kolegovia, dnes si pripomíname výročie, ktoré formuje naše moderné dejiny. Pripomíname si výročie vraždy novinára a jeho snúbenice. A nie je to hocijaké výročie, pretože Ján Kuciak bol zavraždený, lebo upozorňoval na korupciu, upozorňoval na podvody, upozorňoval na nelegálne nadobudnuté peniaze, upozorňoval na pranie špinavých peňazí. A ešte nikdy sa slovenská spoločnosť nevzoprela korupčnej chobotnici ako práve po vražde Jána a Martiny. Ľudia sa vzopreli tomu, že pár ľudí na Slovensku rozprávkovo bohatne na štátnych zákazkách, na zmanipulovaných tendroch, na podvodne vyplatených dotáciách a státisíce rodín žijú v chudobe. Dovoľte mi, aby som teraz ako spomienku na Jána Kuciaka prečítala niektoré titulky z jeho článkov: Polícia preverí Kočnerove kšefty, polícia zastavila stíhanie predčasne . Tu išlo o to, že Kočner, ako všetci veľmi dobre viete, mal obrovské kontakty v polícii, áno, v polícii, ktorú riadil Robert Kaliňák a policajným prezidentom bol pán Gašpar. A Ján Kuciak upozornil, že polícia nemala zastaviť jeho stíhanie, mimochodom, bolo tam veľa poškodených. A vďaka Jánovi Kuciakovi sa nakoniec vyšetrovanie aj obnovilo. Ďalší titulok: Talianska mafia na Slovensku, jej chápadlá siahajú na úrad vlády . Mimochodom, tu je treba povedať, že po návrate tejto vlády podľa medializovaných informácií opäť aktér z Kuciakovho článku, pán Vadala za tejto vlády opäť podniká na Slovensku s býkmi. Podniká bez stavebného povolenia a podniká na cudzích pozemkoch. Ale mňa by veľmi zaujímalo, či táto vládna koalícia a polícia dala preveriť podnikanie tohto pána, o ktorom písal Ján Kuciak. Ďalší titulok z jeho článku: Firma spojená s Počiatkom má nového akcionára. Cyperskú schránku . V tomto článku Ján Kuciak podrobne opisoval prepojenie IT biznisu na oligarchu Brhela, ktorý je blízky SMER-u a HLAS-u, a opisoval podnikanie firmy, ktorá profitovala a jej majitelia zázračne bohatli na IT zákazkách za vlády SMER-u, HLAS-u v rôznych rezortoch, napríklad aj v rezorte pána Kažimíra, ktorý je v súčasnosti neprávoplatne odsúdený a stále je na hanbu sveta guvernérom Národnej banky. Mimochodom, na súde je jeden z takýchto prípadov, kedy štát kúpil informačný systém za 54 mil. eur a súdny znalec povedal na súde, že tento systém má hodnotu len 8 mil. eur. To znamená, že čistý zisk bol 45 mil. eur niekomu do vrecka. A, mimochodom, aj v tomto prípade hrozí, že tieto činy budú premlčané, alebo nikdy nebudú potrestané vďaka mafiánskemu balíčku zákona, ktorý presadila táto vládna koalícia. Ďalší príklad titulku: Bašternákova firma skončila na mafiánskej adrese . Ján Kuciak sa veľa venoval Bašternákovi. V rokoch 2016 a v rokoch 2020 sme robili neúnavne protesty pred, pred domom pána Bašternáka, pred bytom pána Bašternáka a bola obrovská hanba, že predseda vlády býval v dome človeka, ktorý páchal daňové podvody, ktorý okrádal ľudí Slovenskej republiky, okrádal státisíce rodín, nakoniec bol aj odsúdený. Ďalší titulok: Ako veksláci, eštebáci a privatizéri rozkrádali štátny majetok . Tu sa Ján Kuciak venoval pochybným privatizáciám, venoval sa ľuďom, eštebákom, vekslákom, bývalým komunistom, ktorí rozprávkovo za pár šupov, za pár korún vtedy sprivatizovali prosperujúce štátne firmy, mnohé z nich išli do krachu, na iných zázračne zbohatli. Ďalší titulok: Kamarát Maďariča a Kaliňáka dostal tučnú dotáciu . Tento článok bol o podnikateľovi, ktorý podnikal cez schránkovú firmu na Malte a dostal sa k tučnej dotácii 400-tisíc z Audiovizuálneho fondu. A tu len môžem s ľútosťou povedať, že mnohí šikovní filmári na Slovensku nedokážu financovať svoje filmy, kvalitné filmy práve preto, že k takejto dotácii sa nedostanú a nemajú, nie sú ani kamaráti Maďariča, neboli ani kamaráti Kaliňáka. Ďalší titulok k článku: V Technopole bola policajná razia . Kočnerovi stúpal Ján Kuciak tak na prsty, že Kočner, všetci si veľmi dobre pamätáme, ako sa mu Marián Kočner vyhrážal, Jánovi Kuciakovi a čo mu policajti odkázali. Nedokázali ho ochrániť. Ďalší titulok: Exkluzívne: Kaliňáka vyplácala firma, ktorej akcionárom bol aj Bašternák . Keď sme začali upozorňovať na daňové podvody pána Bašternáka, zistilo sa vďaka pánovi Rybaničovi, že pán Kaliňák bol, aj pán Kaliňák bol prepojený s pánom Bašternákom, nielen Robert Fico býval v byte daňového podvodníka, ale biznis mal s ním aj pán Kaliňák. Ďalší článok: Rodinkárstvo smerákov? Rašiho príbuznej sa darí v zdravotníckom biznise . Toto je tak veľmi typické pre vládu SMER-u a HLAS-u, kedy zdravotníctvo bolo brané len ako nejaká zlatá baňa pre pár ľudí. Zdravotníctvo bolo absolútne drancované, všetci si spomínate na známu kauzu CT-čka, ktorá vyústila do toho, že ministerka zdravotníctva musela odísť, ale to zdravie a tie škody na zdravotníctve, ktoré napáchala, napáchali predchádzajúce vlády SMER-u a HLAS-u, tie nikto nenahradí. Ďalší článok: Fondy tečú aj k asistentke poslanca SMER-u s väzbami na Flašíka a Glváča . Dcéra elitného daňováka mala väzby na schránku v daňovom raji. Tu, mimochodom, Ján Kuciak rozoberal, odkiaľ mal Robert Fico, odkiaľ má Robert Fico daňové dokumenty, keď vystúpil proti Igorovi Matovičovi. No pretože tam mal práve takýchto poskokov na daňových úradoch. Ďalší článok: Kostlivec v Kaliňákovej skrini. Kovošrot, schránky a oligarcha Brhel . Ďalší článok: Kauza: Počiatkov človek ručí za štátny úver pre súkromný pivovar . Ficov poradca Malatinský ručí za miliónový úver firme, ktorej podpísal ako minister dotáciu. Predstavte si situáciu, že podpíšete firme dotáciu ako minister a potom ručíte za jej úver. Ďalší článok od Jána Kuciaka: Pre firmu spájanú s Počiatkom robí aj Kaliňákov človek, minister vnútra ho chváli . Ďalší článok: Čo spája Fica a Počiatka a Kaliňákových právnikov? Luxusné byty v komplexe Bonaparte . Toto všetko sú články, ktoré sa týkali mocných a dovtedy nepostihnuteľných predstaviteľov vládnej moci, ktorí na úkor všetkých občanov Slovenska bohatli, rozprávkovo bohatli, zveľaďovali si majetky, získavali obrovské dotácie, vyhrávali v zmanipulovaných tendroch napriek tomu, že nespĺňali podmienky. Toto všetko boli dôkladne vydokumentované články, na základe ktorých polícia v čase, keď už bola slobodná a v čase, keď mala rozviazané ruky, mohla začať vyšetrovanie a mnohí aktéri týchto trestných činov boli odsúdení, čo je ešte dôležitejšie, mnohí sa priznali, napríklad pán Imrecze na súde sa priznal a zaplatil rekordnú pokutu v sume 200-tisíc eur. Mnohé z týchto prípadov sú ešte na súde a teraz sa bude rozhodovať, či aktéri týchto zločinov budú potrestaní a či obete budú odškodnené. Pripomínam tu napríklad Kočnerovu kauzu Báč, v ktorej je šestnásť poškodených ľudí a hrozí, že títo ľudia sa nikdy nedomôžu spravodlivosti. Alebo prípad grófky Roškovej, ktorá brala dotácie na betónové plochy a zázračne na tom bohatla, bude napríklad na súde 11., 12. a 18. marca. V jednej diskusii Robert Fico so mnou uviedol, myslím, že to boli sobotné dialógy, že prečo spomínam grófku Roškovú, pretože však spôsobila len minimálnu škodu a to boli malé plochy, ktoré, na ktoré ona brala tieto dotácie. No tak tá minimálna škoda bola 150-tisíc eur a ja chápem, že 150-tisíc eur pre Roberta Fica je málo, ale pre niekoho, kto zarába priemernú mzdu, tak na to by robil desať rokov. Na tú malú škodu, ktorú spôsobila grófka Rošková. Koalícia tu šliape po spomienke Jána a Martiny. Schválili mafiánsku novelu zákona, práve kvôli ktorej niektoré skutky, o ktorých písal Ján Kuciak, budú premlčané. My ako opozícia sa snažíme robiť všetko pre to, aby pravda a spravodlivosť zvíťazili a aby zlo bolo potrestané. A práve kvôli tomu a práve v tomto čase sme predložili balíček viacerých zákonov, ktorý my nazývame antimafiánsky balíček zákonov, v ktorom sú štyri zákony. Preukazovanie pôvodu majetku, keď nám, keď počujem vládnych politikov, ako vykrikujú, že bývalí členovia vládnej koalície by mali niesť zodpovednosť, hovorím, samozrejme, dajte nám hlasy, schváľte hmotnú zodpovednosť, hmotnú zodpovednosť politikov. Dôležitý zákon - preukazovanie pôvodu majetku, ten predkladáme dnes a vidíte, že diskusia k tomu je veľmi veľká, pretože tento návrh zákona, ak chceme účinne bojovať proti praniu špinavých peňazí, proti nelegálnym príjmom z trestnej činnosti, proti korupcii, tak takýto zákon, funkčný zákon je absolútne kľúčový. A ja ešte raz na tomto mieste pripomeniem citáty Roberta Fica, ktorý v roku 2009 hovoril, že je ochotný porušiť koaličnú zmluvu pre, tak dôležitý je pre neho tento zákon.	V rokoch 2005, ´6, ´7, ´8, ´9, ´10 hovoril o tom, že toto je kľúčový zákon, že existuje verejný záujem, aby sme sa pýtali ľudí, odkiaľ nadobudli rozprávkové majetky a dokonca hovoril, že je mu absolútne jedno, akými hlasmi zákon o preukazovaní pôvodu majetku bude schválený, či to budú opozičné hlasy, alebo to budú koaličné hlasy, práve preto, že tento zákon je mimoriadne dôležitý a že zahlasuje zaňho bez ohľadu na to, kto ho predloží. To bolo v roku 2009. Takže predkladáme ho my a ja pevne verím, že poslanci Roberta Fica si dostoja svojmu slovu bez ohľadu na to, kto tento zákon predkladá a za tento zákon zahlasujú. Ďalší v balíčku, antimafiánskom balíčku zákonov – zrušenie § 363, nemusím vysvetľovať ďalej. A posledný, posledný návrh zákona – zrušenie možnosti pre prezidenta Slovenskej republiky udeliť amnestiu za korupčné trestné činy. Prečo tento návrh zákona predkladáme, pretože viete veľmi dobre, že viacerí predstavitelia vládnej koalície sa vyslovili, že chcú pokračovať, alebo ako chcú odškodniť, odškodniť korupčníkov, ktorí boli právoplatne odsúdení. Jednoducho z nich spravia obete, amnestujú ich a budú akože politickí väzni a budeme sa ešte skladať na nich zo štátnych peňazí na ich odškodnenie. Je to absolútne, ale absolútne nepredstaviteľné a myslím si, že žiadnemu slušnému prezidentovi nebude vadiť, keď nebude môcť udeľovať amnestiu za korupčné trestné činy, to bude vadiť len prezidentovi s nekalými úmyslami. Tu chcem ešte vyzvať, vyzvať všetkých a využijem na to tento priestor, aby sa zúčastnili na tichých spomienkach na Jána a Martinu, ktoré budú prebiehať dnes po celom Slovensku a budú to občianske mítingy, nebudú to politické mítingy, budú to mítingy, kde prídu ľudia, pre ktorých je spravodlivosť, pravda tou najvyššou hodnotou a budú to iné mítingy, ako organizoval SMER počas našej vlády. Počas našej vlády SMER organizoval mítingy, kde sa kričali neslušné slová, kde sa nadávalo, kde sa nadávalo prezidentke, že je, ja to ani nemôžem vysvetliť, kde sa kričali neslušné veci, vulgárne veci, prízemné veci. Toto budú tiché mítingy, kde nebudú nadávky, kde nebudú vulgarizmy, jednoducho bude to tichá spomienka na dvoch mladých ľudí, ktorí mali život pred sebou, ale vnútorná integrita, česť, pravda, spravodlivosť, férovosť, statočnosť bola pre nich dôležitejšia dokonca ako vlastný život. Milí kolegovia, milé kolegyne, dovolila by som si vás poprosiť, opozíciu, na podporu tohto zákona preukazovanie pôvodu príjmov a majetku a vás, kolegovia z vládnej koalície, by som chcela vyzvať, aby ste dostáli tomu, čo hovoril Robert Fico. Nezávisí, nezáleží mu na tom, kto bude predkladať zákon, nezáleží mu na tom, kto bude predkladateľom, je to tak dôležitý zákon, že si myslí, že by mal byť schválený. V roku 2009 chcel kvôli tomu porušiť koaličnú zmluvu. Takže nech sa páči, my ten zákon, my tú robotu za vás robíme, zákon predkladáme a dovoľujem si vás poprosiť o podporu. Ďakujem veľmi pekne.